               EUROPSKA KOMISIJA
            Bruxelles, 3.6.2020.
            COM(2020) 422 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji pričuve za nepredviđene izdatke u 2020. za nastavak pružanja humanitarne pomoći izbjeglicama u Turskoj

               OBRAZLOŽENJE

               1.KONTEKST PRIJEDLOGA

               Uredbom Vijeća (EU, EURATOM) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020.
                  1
                („Uredba o VFO-u”) omogućuje se mobilizacija pričuve za nepredviđene izdatke od najviše 0,03 % bruto nacionalnog dohotka 28 država članica EU-a kao instrument za slučaj krajnje nužde kojim se omogućuje reakcija na nepredviđene okolnosti. U okviru tehničke prilagodbe VFO-a za 2020.
                  2
                na temelju članka 6. Uredbe o VFO-u utvrđen je apsolutni iznos pričuve za nepredviđene izdatke za 2020. od 5 096,8 milijuna EUR.

               Komisija je danas podnijela nacrt izmjene proračuna (NIP) br. 5/2020
                  3
                u cilju nastavka pružanja potpore izbjeglicama i zajednicama domaćinima u Jordanu, Libanonu i Turskoj kao odgovor na sirijsku krizu. U okviru naslova 4. (Globalna Europa), Komisija u ovom nacrtu izmjene proračuna predlaže dodjelu 100 milijuna EUR odobrenih sredstava za preuzimanje obveza za potporu stvaranju otpornosti izbjeglica i zajednica domaćina u Jordanu i Libanonu te 485 milijuna EUR za osiguravanje nastavka pružanja hitne humanitarne pomoći izbjeglicama u Turskoj.

               Nakon detaljne analize mogućnosti preraspodjele znatnih iznosa iz naslova 4. (Globalna Europa), Komisija je zaključila da u 2020. nema prostora za preraspodjelu. Nedodijeljenom razlikom koja je još uvijek dostupna u okviru ovog naslova (103,4 milijuna EUR) omogućuje se samo financiranje sa 100 milijuna EUR odobrenih sredstava za preuzimanje obveza za potporu stvaranju otpornosti zajednica domaćina u Jordanu i Libanonu. No preostali dio te razlike (3,4 milijuna EUR) uglavnom je nedostatan za pokrivanje hitne humanitarne pomoći izbjeglicama u Turskoj.

               Zbog potpune iskorištenosti omotnica drugih dvaju posebnih instrumenata Uredbe o VFO-u (ukupna razlika do gornje granice za obveze i instrument fleksibilnosti), Komisija kao krajnje rješenje predlaže mobilizaciju pričuve za nepredviđene izdatke za 2020. u iznosu od 481,6 milijuna EUR kako bi se osiguralo potpuno financiranje odobrenih sredstava za preuzimanje obveza u vezi s rashodima u okviru naslova 4. općeg proračuna Europske unije za financijsku godinu 2020. iznad gornje granice za preuzimanje obveza.

               2.OBRAZLOŽENJE MOBILIZACIJE

               2.1.UVOD

               U okviru Izjave EU-a i Turske, Komisija i države članice odobrile su dvije tranše u iznosu od šest milijardi EUR pomoći EU-a izbjeglicama u Turskoj za razdoblje 2016.–2019., isporučene u okviru Instrumenta za izbjeglice u Turskoj. Operativna omotnica tog financiranja odobrena je u cijelosti, a ugovaranje će biti dovršeno tijekom 2020. Do kraja travnja 2020. isplaćeno je 3,2 milijarde EUR.

               Druga tranša u iznosu od 3 milijarde EUR planirana je kako bi se osigurala održivost Instrumenta te kako bi turske vlasti postupno i kontrolirano preuzele inicijative koje se financiraju iz Instrumenta. Međutim turske vlasti još uvijek nisu u mogućnosti nastaviti pružati potrebnu potporu za oko četiri milijuna izbjeglica u Turskoj u srednjoročnom i dugoročnom razdoblju. Na sastanku Vijeća za pridruživanje EU-a i Turske u ožujku 2019. Turska je zatražila potporu EU-a izvan Instrumenta za potporu izbjeglicama. Tijekom prethodnih mjeseci nekoliko država članica zatražilo je nastavak potpore izbjeglicama u Turskoj. Zbog pandemije bolesti COVID-19 gospodarska se situacija u Turskoj pogoršava, a ugrožene izbjeglice su među onima koji su najteže pogođeni krizom.

               S obzirom na to, te kako bi se izbjegao prekid dvaju projekata s ozbiljnim humanitarnim i političkim posljedicama, hitno je potrebno osigurati potrebna sredstva za nastavak dviju glavnih mjera humanitarne pomoći EU-a: Mreže za hitnu socijalnu pomoć (ESSN) i uvjetovane novčane pomoći za obrazovanje (CCTE).

               Očekuje se da će Mreži za hitnu socijalnu pomoć, koja osigurava mjesečne novčane transfere za oko 1,7 milijuna izbjeglica, ponestati sredstava najkasnije do ožujka 2021. te je potrebno 400 milijuna EUR kako bi se njezino djelovanje produljilo do kraja 2021.

               Uvjetovanom novčanom pomoći za obrazovanje osiguravaju se novčana sredstva izbjegličkim obiteljima čija djeca pohađaju školu umjesto da rade. Aktualni ugovor za uvjetovanu novčanu pomoć za obrazovanje ističe u rujnu 2020. i hitno je potrebno 85 milijuna EUR kako bi se omogućilo da program traje još godinu dana, do kraja prosinca 2021.

               2.2.PRIČUVA ZA NEPREDVIĐENE IZDATKE KAO INSTRUMENT ZA SLUČAJ KRAJNJE NUŽDE

               Člankom 13. stavkom 1. Uredbe o VFO-u pričuva za nepredviđene izdatke definira se kao instrument za slučaj krajnje nužde kojim se omogućuje reakcija na nepredviđene okolnosti. U skladu s točkom 14. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  4
               , Komisija je analizirala mogućnosti preraspodjele znatnih iznosa u okviru naslova 4. (Globalna Europa) , ali je zaključila da u 2020. nema prostora za daljnju preraspodjelu.

               S obzirom na to da je nedodijeljena razlika koja je na raspolaganju u okviru ovog naslova (3,4 milijuna EUR) nedovoljna za financiranje predloženog povećanja odobrenih sredstava za preuzimanje obveza (i jer su i instrument fleksibilnosti i ukupna razlika do gornje granice za obveze u 2020. već u potpunosti iskorišteni), mobilizacija pričuve za nepredviđene izdatke jedini je raspoloživi instrument, instrument za slučaj krajnje nužde, za financiranje preostalih dodatnih rashoda iznad gornje granice naslova 4., kako je predloženo u nacrtu izmjene proračuna br. 5/2020.

               2.3.UTJECAJ NEPREDVIĐENIH OKOLNOSTI NA PRORAČUN U 2020.

               Komisija predlaže mobilizaciju 481,6 milijuna EUR iz pričuve za nepredviđene izdatke za pokrivanje dodatnih potreba povezanih s nastavkom pružanja hitne humanitarne pomoći izbjeglicama u Turskoj.

               Odgovarajuća odobrena sredstva za plaćanje osigurat će se u okviru gornje granice plaćanja, stoga nema potrebe za mobilizacijom pričuve za nepredviđene izdatke za plaćanja.

               3.PRIJEBOJ PRIČUVE ZA NEPREDVIĐENE IZDATKE RAZLIKAMA DO GORNJE GRANICE U OKVIRU VFO-a

               Člankom 13. stavkom 3. Uredbe o VFO-u propisuje se da se iznosi povučeni iz pričuve za nepredviđene izdatke u cijelosti prebijaju razlikama za tekuću ili naredne financijske godine.

               U skladu s člankom 13. stavkom 4. Uredbe o VFO-u prebijeni iznosi ne upotrebljavaju se dodatno u kontekstu VFO-a kako se ne bi prekoračile ukupne gornje granice za odobrena sredstva za obveze i plaćanja određene za tekuću i buduće financijske godine u okviru VFO-a. Stoga se pri mobilizaciji pričuve za nepredviđene izdatke za odobrena sredstva za preuzimanje obveza u 2020. iz naslova 4. i s njome povezanim prijebojem mora poštovati ukupna gornja granica za obveze za godinu 2020., posljednju godinu razdoblja tekućeg VFO-a.

               Komisija predlaže da se predloženo povećanje sredstava za rashode u okviru naslova 4. prebije nedodijeljenom razlikom koja je na raspolaganju u okviru gornje granice rashoda naslova 5. (Administracija) i naslova 2. (Održivi rast: prirodni resursi).

               Nakon prijeboja, razlika u ukupnom iznosu od 48,7 milijuna EUR još bi trebala ostati u okviru gornje granice za rashode naslova 2. (Održivi rast: prirodni resursi).

               Do drugih gornjih granica rashoda na raspolaganju ne bi bilo nijedne druge razlike.

               Ukupna gornja granica za preuzimanje obveza za cijeli višegodišnji financijski okvir ostala bi nepromijenjena.

               4.DODATNI ELEMENTI

               Europski parlament i Vijeće podsjećaju se na to da se ova Odluka mora objaviti u Službenom listu Europske unije prije objave nacrta izmjene proračuna br. 5/2020, u skladu sa zadnjom rečenicom članka 13. stavka 1. Uredbe o VFO-u.

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji pričuve za nepredviđene izdatke u 2020. za nastavak pružanja humanitarne pomoći izbjeglicama u Turskoj

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  5
               , a posebno njegovu točku 14.,

               uzimajući u obzir prijedlog Europske komisije,

               budući da:

               (1) Člankom 13. Uredbe Vijeća (EU, Euratom) br. 1311/2013
                  6
                utvrđena je pričuva za nepredviđene izdatke od maksimalno 0,03 % bruto nacionalnog dohotka Unije.

               (2) U skladu s člankom 6. Uredbe (EU, Euratom) br. 1311/2013 Komisija je izračunala apsolutni iznos te pričuve za nepredviđene izdatke za 2020
                  7
               .

               (3) Nakon što su ispitane sve druge financijske mogućnosti za odgovor na nepredviđene okolnosti u okviru gornje granice rashoda za 2020. u naslovu 4. (Globalna Europa) utvrđene u višegodišnjem financijskom okviru (VFO) te s obzirom na to da u 2020. nisu dostupni drugi posebni instrumenti za odgovor na takve okolnosti, potrebno je mobilizirati pričuvu za nepredviđene izdatke kako bi se na hitnu potrebu za pružanjem humanitarne pomoći izbjeglicama u Turskoj odgovorilo povećanjem odobrenih sredstava za preuzimanje obveza u naslovu 4. VFO-a u općem proračunu Europske unije za financijsku godinu 2020. iznad gornje granice tog naslova.

               (4) Uzimajući u obzir tu vrlo specifičnu situaciju, ispunjen je uvjet krajnje nužde utvrđen u članku 13. stavku 1. Uredbe (EU, Euratom) br. 1311/2013.

               (5) Ova je Odluka povezana s financiranjem uključenim u izmjenu proračuna br. 5. općeg proračuna Europske unije za 2020. Kako bi se osigurala usklađenost s tom izmjenom proračuna, ova bi se Odluka trebala primjenjivati od dana njezina donošenja.

               DONIJELI SU OVU ODLUKU:

               Članak 1.

               Za opći proračun Unije za financijsku godinu 2020. mobilizira se pričuva za nepredviđene izdatke kako bi se osigurao iznos od 481 572 239 EUR odobrenih sredstava za preuzimanje obveza iznad gornje granice za preuzete obveze naslova 4. (Globalna Europa) višegodišnjeg financijskog okvira.

               Članak 2.

               Iznos od 481 572 239 EUR iz članka 1. prebija se s razlikama do gornje granice za preuzete obveze za financijsku godinu 2020. iz sljedećih naslova višegodišnjeg financijskog okvira:

               (a)naslov 5. (Administracija): 16 248 368 EUR;

               (b)naslov 2. (Održivi rast: prirodni resursi): 465 323 871 EUR.

               Članak 3.

               Ova Odluka stupa na snagu na dan objave u Službenom listu Europske unije.

               Primjenjuje se od …[datum donošenja odluke**]

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                  [** Datum unosi Parlament prije objave u SL-u.]

                     (1)

                        SL L 347, 20.12.2013., str. 884.

                     (2)

                        COM(2020) 173, 2.4.2020.

                     (3)

                        COM(2020) 421, 3.6.2020.

                     (4)

                        SL C 373, 20.12.2013., str. 1.

                     (5)

                        SL C 373, 20.12.2013., str. 1.

                     (6)

                        Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013, str. 884.).

                     (7)

                        Komunikacija Komisije Vijeću i Europskom parlamentu – Tehnička prilagodba u vezi s posebnim instrumentima za 2020. (COM(2020) 173, 2.4.2020.).


               EUROPSKA KOMISIJA
            Bruxelles, 22.3.2021.
            COM(2021) 132 final
            2021/0067(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Odboru za pridruživanje u sastavu za trgovinu i Vijeću za pridruživanje osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu pozitivnog mišljenja o sveobuhvatnom planu koji je gruzijska vlada odobrila za provedbu zakonodavstva u vezi s javnom nabavom i priznavanja dovršetka faze 1 Priloga XVI.B Sporazumu o pridruživanju

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba zauzeti u Odboru za pridruživanje EU-a i Gruzije u sastavu za trgovinu u vezi s predviđenim donošenjem odluke o pozitivnom mišljenju o sveobuhvatnom planu koji je gruzijska vlada odobrila za provedbu zakonodavstva povezanog s javnom nabavom i priznavanje dovršetka faze 1 Priloga XVI.B Sporazumu o pridruživanju.

               Osim toga, ovaj se prijedlog odnosi na odluku o utvrđivanju stajališta koje treba zauzeti u ime Unije u Vijeću za pridruživanje EU-a i Gruzije kojim se strankama odobrava daljnji pristup tržištu kako je predviđeno u glavi IV. Sporazuma o pridruživanju.

               2.Kontekst prijedloga

               2.1.Sporazum o pridruživanju

               Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane
                  1
                („Sporazum”) osniva se područje produbljene i sveobuhvatne slobodne trgovine („DCFTA”) kako bi se uspostavili uvjeti za jačanje gospodarskih i trgovinskih odnosa. To uključuje postupno usklađivanje zakonodavstva u području javne nabave. Sporazum je u potpunosti stupio je na snagu 1. srpnja 2016.

               2.2.Odbor za pridruživanje u sastavu za trgovinu

               Odbor za pridruživanje u sastavu za trgovinu osnovan je člankom 408. stavkom 4. Sporazuma i obavlja zadaće koje su mu dodijeljene na temelju glave IV. Sporazuma, tj. trgovinu i pitanja povezana s trgovinom.

               Na temelju članka 408. stavka 3., Odbor za pridruživanje ovlašten je donositi odluke u slučajevima predviđenima tim Sporazumom. Odluke Odbora za pridruživanje obvezujuće su i stranke poduzimaju odgovarajuće mjere za njihovu provedbu. Odbor za pridruživanje donosi odluke dogovorom između stranaka, uzimajući u obzir odgovarajuće unutarnje postupke.

               2.3.Vijeće za pridruživanje

               Vijeće za pridruživanje osnovano je člankom 404. Sporazuma. Vijeće nadzire i prati primjenu i provedbu Sporazuma te periodično preispituje funkcioniranje Sporazuma s obzirom na njegove ciljeve. Osim nadzora i praćenja primjene i provedbe ovog Sporazuma, Vijeće za pridruživanje ispituje sva važna pitanja koja proizlaze iz okvira Sporazuma i sva ostala bilateralna i međunarodna pitanja od zajedničkog interesa.

               U skladu s člankom 406. Sporazuma, Vijeće za pridruživanje ovlašteno je donositi odluke u okviru Sporazuma, koje su obvezujuće za stranke. Konkretno, u članku 419. stavku 5. navodi se da ako su stranke suglasne da su potrebne mjere obuhvaćene glavom IV. (Trgovina i pitanja povezana s trgovinom) Sporazuma provedene te se izvršavaju, Vijeće za pridruživanje, u okviru ovlasti koje su mu dodijeljene na temelju članaka 406. i 408. Sporazuma, odlučuje o daljnjem otvaranju tržišta ako to je predviđeno u glavi IV.

               Odluke Vijeća za pridruživanje obvezujuće su i stranke poduzimaju odgovarajuće mjere za njihovu provedbu. Vijeće za pridruživanje donosi odluke i preporuke sporazumom između stranaka nakon završetka njihovih odgovarajućih unutarnjih postupaka.

               2.4.Predviđeni akt Odbora za pridruživanje u sastavu za trgovinu

               Svrha je predviđenog akta dati pozitivno mišljenje o nedavnom sveobuhvatnom planu reformi u području javne nabave koji je odobrila gruzijska vlada te potvrditi dovršetak faze 1 Priloga XVI.B Sporazumu (Okvirni raspored za institucijsku reformu, usklađivanje i pristup tržištu).

               Prilogom XVI.B Detaljnom i sveobuhvatnom sporazumu o slobodnoj trgovini između EU-a i Gruzije utvrđeni su sljedeći zahtjevi za dovršetak faze 1:

               ·provedba članka 143. stavka 2. i članka 144. ovog Sporazuma;

               ·dogovor strategije reforme navedene u članku 145. ovog Sporazuma.

               U pogledu prvog zahtjeva, člankom 143. stavkom 2. predviđa se da Gruzija posebno imenuje:

               ·izvršno tijelo na razini središnje države koje ima zadaću jamčiti dosljednost politike u svim područjima povezanima s javnom nabavom. To tijelo olakšava i usklađuje provedbu ovog poglavlja i vodi postupak postupnog približavanja pravnoj stečevini Unije kako je utvrđeno u Prilogu XVI.B ovom Sporazumu;

               ·nepristrano i neovisno tijelo koje ima zadaću preispitati odluke naručitelja ili subjekata tijekom dodjele ugovora. U tom kontekstu izraz „neovisno” znači da je riječ o javnom tijelu koje je odvojeno od svih naručitelja i gospodarskih subjekata. Mora postojati mogućnost podvrgavanja odluka tog tijela sudskom preispitivanju.

               Te su mjere dovršene 23. travnja 2014. Odlukom Vlade 306 i 2. srpnja 2020. gruzijskim Zakonom br. 6730.

               U skladu s člankom 144., stranke poštuju skup osnovnih standarda za dodjelu svih ugovora kako je utvrđeno u stavcima 2. do 15. tog članka o objavi, dodjeli ugovora i sudskoj zaštiti. Te osnovne norme proizlaze izravno iz pravila i načela javne nabave uređenih pravnom stečevinom Unije u području javne nabave, uključujući načela nediskriminacije, jednakog postupanja, transparentnosti i razmjernosti.

               Ta su načela uključena u gruzijska pravila o javnoj nabavi uvođenjem sustava e-nabave 2010. i donošenjem gruzijskog Zakona br. 617 od 6. travnja 2017. o izmjeni Zakona o javnoj nabavi.

               S obzirom na drugi zahtjev za fazu 1 Priloga XVI.B Sporazumu, potrebno je odobrenje plana kako je utvrđeno u članku 145. Sporazuma. Člankom 145. stavkom 1. Sporazuma o pridruživanju predviđa se da prije početka postupnog približavanja, Gruzija Odboru za pridruživanje u sastavu za trgovinu podnese sveobuhvatan plan za provedbu poglavlja 8. glave IV. Sporazuma sa rasporedima i ključnim etapama. Taj dokument, koji je u skladu sa Sporazumom o pridruživanju usklađen sa fazama i rasporedima iz Priloga XVI.B, uključuje sve reforme u smislu približavanja pravnoj stečevini Unije i izgradnje institucionalnih kapaciteta.

               Gruzijska vlada odobrila je 31. ožujka 2016. Uredbu br. 536 gruzijske vlade o odobrenju plana „O planiranim promjenama u području javne nabave predviđenima u skladu s obvezama Gruzije i EU-a u okviru Detaljnog i sveobuhvatnog sporazuma o slobodnoj trgovini (DCFTA)”. Ta je uredba izmijenjena uredbama Vlade br. 154 od 22. siječnja 2018. i br. 974 od 12. lipnja 2020. Plan ispunjava zahtjeve iz članka 145. stavka 1.

               Predviđeni akt postat će obvezujući za stranke u skladu s člankom 145. stavkom 2. Sporazuma, kojim je predviđeno da se „nakon pozitivnog mišljenja Odbora za pridruživanje u sastavu za trgovinu plan smatra referentnim dokumentom za provedbu ovog poglavlja. Unija ulaže najveće napore u pomaganje Gruziji pri provedbi plana.” U skladu s člankom 146. stavkom 3., potvrda dovršetka faze 1 Priloga XVI.B omogućit će Odboru za pridruživanje u sastavu za trgovinu nastavak ocjenjivanja sljedeće faze.

               2.5.Predviđena odluka Vijeća za pridruživanje o pristupu tržištu

               Nakon potvrde dovršetka faze 1, Vijeće za pridruživanje u skladu s člankom 146. stavkom 2. i člankom 419. stavkom 5. i rasporedom za institucionalnu reformu, usklađivanje i pristup tržištu iz Priloga XVI.B dužno je odlučiti o odobrenju reciprociteta u pristupu tržištu za robu tijelima središnje državne uprave.

               3.Stajališta koja treba zauzeti u ime Unije

               Stajalište koje u ime Unije treba zauzeti Odbor za pridruživanje u sastavu za trgovinu ima za cilj davanje pozitivnog mišljenja o planu koji je gruzijska vlada odobrila za provedbu zakonodavstva povezanog s javnom nabavom.

               Osim toga, cilj mu je potvrditi da je Gruzija, odobravanjem sveobuhvatne strategije reformi u skladu s člankom 145. i priznavanjem provedbe članka 143. stavka 2. i članka 144. Sporazuma, dovršila fazu 1 Priloga XVI.B Sporazumu o pridruživanju (Okvirni raspored za institucijsku reformu, usklađivanje i pristup tržištu).

               Sukladno članku 145. stavku 2. Sporazuma, nakon što Odbor za pridruživanje u sastavu za trgovinu donese pozitivno mišljenje, plan se smatra referentnim dokumentom za provedbu poglavlja 8. glave IV. Sporazuma o pridruživanju.

               Cilj je stajališta koje Vijeće za pridruživanje treba zauzeti u ime Unije odlučiti o odobravanju daljnjeg pristupa tržištu strankama kako je predviđeno u glavi IV. Sporazuma.

               Te bi odluke trebalo sagledati u širem kontekstu nastojanja EU-a i Gruzije da usklade svoja zakonodavstva, uključujući u području javne nabave, kako bi se uspostavili uvjeti za jačanje gospodarskih i trgovinskih odnosa.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  2
               .

               4.1.2.Primjena na ovaj predmet

               Odbor za pridruživanje u sastavu za trgovinu tijelo je osnovano na temelju sporazuma, odnosno Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane.

               Akt koji treba donijeti Odbor za pridruživanje u sastavu za trgovinu akt je koji proizvodi pravne učinke. Predviđeni akt bit će obvezujuć na temelju međunarodnog prava u skladu s člankom 408. stavkom 3. Sporazuma.

               Odluka Vijeća za pridruživanje o odobravanju reciprociteta u pristupu tržištu proizvodit će pravne učinke na državnim područjima potpisnika, u skladu s člankom 406. stavkom 1. Sporazuma,

               Predviđenim aktima ne dopunjuje se niti mijenja institucionalni okvir Sporazuma

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na osiguravanje provedbe zajedničke trgovinske politike Unije.

               Stoga je materijalno pravna osnova predložene odluke članak 207. stavak 4. UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak u vezi s člankom 218. stavkom 9. UFEU-a.

               5.Objava predviđenih akata

               U skladu s člankom 145. stavkom 2., akt Odbora za pridruživanje u sastavu za trgovinu uključivat će plan koji su gruzijska tijela odobrila kao referentni dokument za glavu IV. poglavlje 8. Sporazuma i njime se potvrđuje dovršetak faze 1 Priloga XVI.B (Okvirni raspored za institucijsku reformu, usklađivanje i pristup tržištu). Odlukom Vijeća za pridruživanje o odobravanju reciprociteta u pristupu tržištu proizvest će se prava i obveze. Stoga je primjereno akte nakon donošenja objaviti u Službenom listu Europske unije.

               2021/0067 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Odboru za pridruživanje u sastavu za trgovinu i Vijeću za pridruživanje osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu pozitivnog mišljenja o sveobuhvatnom planu koji je gruzijska vlada odobrila za provedbu zakonodavstva u vezi s javnom nabavom i priznavanja dovršetka faze 1 Priloga XVI.B Sporazumu o pridruživanju

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća (EU) 2016/838
                  3
                sklopila Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane
                  4
                („Sporazum”), koji je stupio na snagu 1. srpnja 2016.

               (2)U članku 145. stavku 1. Sporazuma utvrđeno je da bi Gruzija Odboru za pridruživanje u sastavu za trgovinu trebala podnijeti sveobuhvatan hodogram za provedbu zakonodavstva o javnoj nabavi koji sadržava vremenske rasporede i ciljeve prema pojedinim fazama te kojim bi trebale biti obuhvaćene sve reforme u smislu zakonodavnog približavanja pravnoj stečevini Unije.

               (3)Na temelju članka 145. stavka 2. Sporazuma, navodi se da je pozitivno mišljenje Odbora za pridruživanje u sastavu za trgovinu potrebno kako bi se sveobuhvatni hodogram smatrao referentnim dokumentom za postupak provedbe, odnosno približavanje zakonodavstva o javnoj nabavi pravnoj stečevini Unije.

               (4)U skladu s člankom 146. stavkom 2. Sporazuma, približavanje pravnoj stečevini Unije provodi se u uzastopnim fazama kako je utvrđeno u rasporedu u Prilogu XVI.B Sporazumu. Provedbu svake faze trebao bi ocijeniti Odbor za pridruživanje u sastavu za trgovinu, kako je utvrđeno člankom 408. stavkom 4. Sporazuma, koja se nakon pozitivne ocjene tog odbora povezuje s reciprocitetom u odobravanju pristupa tržištu kako je utvrđeno Prilogom XVI.B Sporazumu.

               (5)Odbor za pridruživanje u sastavu za trgovinu treba donijeti odluku u skladu s člankom 11. stavkom 2. Priloga II. Odluci br. 1/2014 Vijeća za pridruživanje EU-a i Gruzije od 17. studenoga 2014. o poslovniku, čime daje mišljenje o planu koji su odobrila gruzijska tijela te ocjenu dosadašnjeg približavanja gruzijskog prava pravu Unije u dovršetku faze 1 kako je navedeno u Prilogu XVI.B Sporazumu. Plan je odobrila gruzijska vlada Uredbom br. 536 gruzijske vlade od 31. ožujka 2016. o odobrenju plana „O planiranim promjenama u području javne nabave predviđenima u skladu s obvezama Gruzije i EU-a u okviru Detaljnog i sveobuhvatnog sporazuma o slobodnoj trgovini (DCFTA)”, kako je izmijenjena uredbama gruzijske vlade br. 154 od 22. siječnja 2018. i br. 974 od 12. lipnja 2020.

               (6)Nakon potvrde dovršetka faze 1, Vijeće za pridruživanje trebalo bi donijeti odluku, u skladu s člankom 11. stavkom 2. Priloga I. Odluci br. 1/2014 Vijeća za pridruživanje EU-a i Gruzije od 17. studenoga 2014. o poslovniku, o odobravanju reciprociteta u pristupu tržištu za robu za tijela središnje državne uprave u skladu s Prilogom XVI.B Sporazumu.

               (7)Primjereno je utvrditi stajalište koje u ime Unije treba zauzeti u Odboru za pridruživanje u sastavu za trgovinu te Vijeću za pridruživanje jer će predviđene odluke biti obvezujuće za Uniju,

               DONIJELA JE OVU ODLUKU:

               Članak 1.

               Stajalište koje treba zauzeti u ime Unije u Odboru za pridruživanje u sastavu za trgovinu u pogledu sveobuhvatnog plana koji je odobrila gruzijska vlada, i završetka faze 1 kako je navedeno u Prilogu XVI.B Detaljnom i sveobuhvatnom sporazumu o slobodnoj trgovini (DCFTA) temelje se na nacrtu odluke Odbora za pridruživanje u sastavu za trgovinu priloženom ovoj Odluci u Prilogu I.

               Članak 2.

               Stajalište koje treba zauzeti u ime Unije u Vijeću za pridruživanje u pogledu odobravanja reciprociteta u pristupu tržištu u skladu s Prilogom XVI.B temelji se na nacrtu odluke Vijeća za pridruživanje priloženom ovoj Odluci u Prilogu II.

               Članak 3.

               Nakon njihova donošenja, odluka Odbora za pridruživanje u sastavu za trgovinu iz članka 1. i odluka Vijeća za pridruživanje iz članka 2. objavljuju se u Službenom listu Europske unije.

               Članak 4.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 261, 30.8.2014., str. 744.

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (3)

                        Odluka Vijeća (EU) 2016/838 od 23. svibnja 2016. o sklapanju, u ime Europske unije, Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane (SL L 141, 28.5.2016., str. 26.).

                     (4)

                        SL L 261, 30.8.2014., str. 4.

    ---documentbreak---

               EUROPSKA KOMISIJA
            Bruxelles, 22.3.2021.
            COM(2021) 132 final
            PRILOZI

            Prijedlogu odluke Vijeća
            o stajalištu koje treba zauzeti u ime Europske unije u Odboru za pridruživanje u sastavu za trgovinu i Vijeću za pridruživanje osnovanom Sporazumom o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, u pogledu pozitivnog mišljenja o sveobuhvatnom planu koji je gruzijska vlada odobrila za provedbu zakonodavstva u vezi s javnom nabavom i priznavanja dovršetka faze 1 Priloga XVI.B Sporazumu o pridruživanju

               PRILOG I.

               Odluka br. …./2021 Odbora za pridruživanje u sastavu za trgovinu

               od xx.xx.2021.

               o pozitivnoj ocjeni faze 1 kako je navedena u Prilogu XVI.B Sporazumu o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               ODBOR ZA PRIDRUŽIVANJE U SASTAVU ZA TRGOVINU,

               uzimajući u obzir Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Gruzije, s druge strane, a posebno njegov članak 146.,

               budući da:

               (1)Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”) potpisan je 27. lipnja 2014., a stupio je na snagu 1. srpnja 2016.

               (2)U preambuli Sporazuma prepoznaje se predanost Gruzije postupnom približavanju njezina zakonodavstva u relevantnim sektorima zakonodavstvu Unije, u skladu sa Sporazumom, te njegovoj djelotvornoj provedbi, čime se doprinosi bližoj političkoj suradnji i gospodarskoj integraciji Gruzije s Unijom svim građanima Gruzije, uključujući zajednice podijeljene sukobom.

               (3)U skladu s člankom 147. Sporazuma, stranke su suglasne da se stvarno i recipročno otvaranje njihovih tržišta provede postupno i istodobno.

               (4)U skladu s člankom 146. Sporazuma, Gruzija bi trebala osigurati postupno približavanje svojeg zakonodavstva o javnoj nabavi pravnoj stečevini Unije u području javne nabave, što bi se trebalo provesti u uzastopnim fazama, kako je utvrđeno u rasporedu u Prilogu XVI.B Sporazumu kako je izmijenjen Odlukom br. 2/2019 Odbora za pridruživanje EU-a i Gruzije u sastavu za trgovinu od 18. listopada 2019
                  1
               .

               (5)U skladu s člankom 146. Sporazuma, Odbor za pridruživanje u sastavu za trgovinu treba na temelju svoje pozitivne ocjene donijeti odluku za svaku fazu navedenu u Prilogu XVI.B Sporazumu.

               (6)Prilogom XVI.B Sporazumu kako je izmijenjen Odlukom br. 2/2019 Odbora za pridruživanje u sastavu za trgovinu od 18. listopada 2019. utvrđuju se zahtjevi koje Gruzija mora ispuniti za dovršetak faze 1,

               DONIJELA JE OVU ODLUKU:

               Članak 1.

               Pozitivno mišljenje daje se sveobuhvatnom planu koji je gruzijska vlada odobrila Uredbom br. 536 gruzijske vlade od 31. ožujka 2016., „O planiranim promjenama u području javne nabave predviđenima u skladu s obvezama Gruzije i EU-a u okviru Detaljnog i sveobuhvatnog sporazuma o slobodnoj trgovini (DCFTA)”, kako je izmijenjena uredbama gruzijske vlade br. 154 od 22. siječnja 2018. i br. 974 od 12. lipnja 2020.

               Članak 2.

               Dana je pozitivna ocjena gruzijskom dovršetku faze 1 kako je utvrđeno u Prilogu XVI.B Sporazumu na temelju razloga navedenih u Prilogu ovoj Odluci.

               Članak 3.

               Ova je odluka sastavljena na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i gruzijskom jeziku, pri čemu je svaki od tih tekstova jednako vjerodostojan.

               Članak 4.

               Ova Odluka stupa na snagu na dan donošenja.

               Sastavljeno u…

                        Za Odbor za pridruživanje

                        u sastavu za trgovinu

                        Predsjednik

                        Tajnici

               PRILOG

               U skladu s Prilogom XVI.B Detaljnom i sveobuhvatnom sporazumu o slobodnoj trgovini (DCFTA), iz njegova poglavlja 8. o javnoj nabavi, za dovršetak faze 1 moraju biti ispunjeni sljedeći uvjeti:

               (1)Provedba članka 143. stavka 2. i članka 144. Sporazuma;

               (2)Dogovor strategije reforme navedene u članku 145. Sporazuma.

               Ad 1) a) U pogledu prvog zahtjeva, prvog dijela, člankom 143. stavkom 2. predviđa se da „Gruzija posebno imenuje:

               (a)izvršno tijelo na razini središnje države koje ima zadaću jamčiti dosljednost politike i njezine provedbe u svim područjima povezanima s javnom nabavom. To tijelo olakšava i usklađuje provedbu ovog poglavlja i vodi postupak postupnog približavanja pravnoj stečevini Unije, kako je utvrđeno u Prilogu XVI.B Sporazumu;

               (b)nepristrano i neovisno tijelo koje ima zadaću preispitati odluke javnih naručitelja ili subjekata tijekom dodjele ugovora. U tom kontekstu izraz „neovisno” znači da je riječ o javnom tijelu koje je odvojeno od svih javnih naručitelja i gospodarskih subjekata. Mora postojati mogućnost podvrgavanja odluka tog tijela sudskom preispitivanju.”

               Zahtjev iz članka 143. stavka 2. točke (a) ispunjen je 23. travnja 2014. Uredbom Vlade br. 306.

               Središnje izvršno tijelo koje na razini središnje vlade Gruzije ima zadaću jamčiti dosljednu politiku i njezinu provedbu u svim područjima povezanima s javnom nabavom je gruzijska Državna agencija za javnu nabavu (SPA). SPA je neovisni pravni subjekt koji podliježe javnom pravu ovlašten za osiguravanje poštovanja i ispunjenja odredbi Zakona o javnoj nabavi (PPL).

               Agencija za javnu nabavu osnovana je Uredbom predsjednika Gruzije br. 223 od 5. lipnja 2001., koja se temeljila na PPL-u koji je gruzijski parlament donio 9. prosinca 1998. Poslije se SPA spojio s gruzijskom agencijom za tržišno natjecanje (GCA). Nakon potpisivanja Sporazuma o pridruživanju, kako bi se u potpunosti ispunili zahtjevi DCFTA-e, SPA i GCA razdvojeni su u dvije različite institucije. U skladu s tim, trenutačni status SPA-a utvrđen je Uredbom br. 306 gruzijske vlade od 23. travnja 2014.

               Aktivnosti SPA-a uređene su Ustavom Gruzije, međunarodnim sporazumima, uključujući AA/DCFTA-u, zakonom i Statutom SPA-a. Državni nadzor nad aktivnostima SPA-a provodi gruzijska vlada. Gruzijska vlada također odobrava strukturu i statut SPA-a.

               Predsjednika SPA-a imenuje i razrješava premijer.

               Osoblje SPA-a zapošljava se i promiče u skladu sa Zakonom o radu. Ukupan broj stalnih zaposlenika trenutačno iznosi 123, a 22 ih je zaposleno na temelju ugovora na određeno vrijeme, što se čini primjerenim s obzirom na funkcije koje trenutačno obavljaju.

               SPA ima velik ugled u gruzijskoj državnoj upravi, kao i u međunarodnim financijskim institucijama, donatorskoj zajednici i među međunarodnim dionicima, kao tijelo koje učinkovito izvršava svoje obveze. SPA ima središnju ulogu u olakšavanju i usklađivanju provedbe obveza Detaljnog i sveobuhvatnog sporazuma o slobodnoj trgovini i vodi postupak postupnog približavanja pravnoj stečevini Unije, kako je utvrđeno u Prilogu XVI.B Detaljnom i sveobuhvatnom sporazumu o slobodnoj trgovini. SPA može učinkovito podupirati razvoj sustava javne nabave (uključujući pravno okruženje i cijeli ekološki sustav) u Gruziji.

               Raspon funkcija koje SPA dobiva zakonom obuhvaća opće zahtjeve koji se u međunarodnoj praksi preporučuju za takve institucije kako bi se poboljšao pravni okvir i ojačala operativna sposobnost na razini javnih naručitelja i gospodarskih subjekata. SPA na odgovarajući način obnaša regulatornu funkciju, funkciju praćenja, funkciju službe za podršku i osposobljavanje.

               SPA ima sljedeće dodatne funkcije:

               ·praćenje postupka javne nabave;

               ·priprema i izdavanje podređenih normativnih akata za upravljanje postupkom javne nabave;

               ·proučavanje i analiza stanja u sustavu nabave na temelju izvješća dobivenih od javnih naručitelja i podnošenje prijedloga gruzijskoj vladi za donošenje relevantnih odluka;

               ·priprema standardnih i posebnih programa osposobljavanja i metodoloških alata, održavanje seminara i osposobljavanja za tijela središnje i lokalne samouprave, predstavnike masovnih medija i druge zainteresirane osobe;

               ·stvaranje, ažuriranje i nadzor jedinstvene baze podataka o javnoj nabavi;

               ·pružanje savjetodavnih usluga javnim naručiteljima;

               ·potpora uvođenju modernih informacijskih i komunikacijskih tehnologija u sustav nabave;

               ·potpora funkcioniranju jedinstvenog elektroničkog sustava javne nabave i osiguravanje protoka elektroničkih dokumenata tijekom postupka nabave;

               ·razmatranje sporova koji nastanu tijekom postupka javne nabave;

               ·nadziranje zakonitosti postupka nabave i određivanje politika za reguliranja postupka nabave;

               ·održavanje crne liste i bijele liste;

               ·identificiranje i/ili integracija predmeta javne nabave u klasifikacijski sustav;

               ·provođenje konsolidiranih ponuda za određene predmete javne nabave;

               ·priprema godišnjeg izvješća o svojim aktivnostima i njegovo podnošenje vladi Gruzije do 15. svibnja svake godine te objava izvješća na internetskoj stranici SPA-a.

               Zahtjev za članak 143. stavak 2. točku (b) ispunjen je 2. srpnja 2020. gruzijskim zakonom br. 6730.

               Tim je zakonom ukinuto bivše tijelo za reviziju „Vijeće za rješavanje sporova” (službeni prijevod gruzijskog) te je uspostavljeno novo neovisno i nepristrano javno tijelo. Novoosnovano upravno tijelo djelovat će kao tijelo za reviziju u vezi s pritužbama u području javne nabave, javno-privatnih partnerstva i koncesija. Izmjene su se primijenile i na pitanja povezana s dodjelom ugovora „pojednostavnjenom” (izravnom, iz jednog izvora) nabavom, npr. na postupak traženja odobrenja od SPA-a za izvršavanje transakcija javne nabave „pojednostavnjenom” nabavom zbog „hitne potrebe”.

               Odredbama gruzijskog Zakona br. 6730 od 2. srpnja 2020. predviđena su odgovarajuća jamstva u pogledu neovisnosti i nepristranosti kako je propisano člankom 143. stavkom 2. točkom (b) Sporazuma.

               Ad 1) b) U pogledu prvog zahtjeva, drugog dijela, u skladu s člankom 144 ., stranke poštuju skup osnovnih standarda za dodjelu svih ugovora kako je utvrđeno u stavcima 2. do 15. tog članka o objavi, dodjeli ugovora i sudskoj zaštiti. Te osnovne norme proizlaze izravno iz pravila i načela javne nabave uređenih pravnom stečevinom Unije u području javne nabave, uključujući načela nediskriminacije, jednakog postupanja, transparentnosti i razmjernosti.

               Ta su načela uključena u gruzijska pravila o javnoj nabavi uvođenjem sustava e-nabave 2010. i donošenjem gruzijskog Zakona br. 617 od 6. travnja 2017. o izmjeni Zakona o javnoj nabavi.

               Gruzija je 2010. uvela sustav e-nabave stvaranjem takozvanog „GE-GP-a”, gruzijskog „Jedinstvenog elektroničkog sustava javne nabave”. Od uvođenja sustava e-nabave, 100 % javne nabave u Gruziji provodi se putem e-nabave, čime se osigurava transparentnost i potiče tržišno natjecanje. Transparentnost sustava e-nabave u potpunosti je u skladu sa zahtjevima EU-a o načelima objavljivanja jer su sve informacije o obavijestima o nadmetanju i dodjeli ugovora potpuno transparentne bez ikakvih ograničenja.

               Kako bi se ispunili neki drugi osnovni standardi iz članka 144. Sporazuma i riješio problem neusklađenosti PPL-a, SPA je pripremio nacrte izmjena PPL-a. Gruzijska vlada već je u prosincu 2016. odobrila predložene izmjene i proslijedila ih gruzijskom parlamentu. Gruzijski parlament usvojio je te izmjene 6. travnja 2017. gruzijskim zakonom br. 617. Izmjene su se odnosile na sljedeće ključne smjernice: (a) osnovna načela; (b) tehničke specifikacije i (c) rokovi.

               (a)Izmjena PPL-a odnosila se na članak 2. točku (c) i članak 13. PPL-a kako bi se uvela načela jednakog postupanja i razmjernosti, koja nisu izričito navedena u Zakonu.

               (a)Izmjena PPL-a odnosila se na članak 12.-1. stavak 6. PPL-a kako bi se uvela uporaba općeg opisa izvedbenih, tehničkih i/ili funkcionalnih kriterija za definiranje značajki potrebnih radova, robe ili usluga. U skladu s novom odredbom, javni naručitelji moći će sastaviti specifikacije na temelju izvedbenih, tehničkih i/ili funkcionalnih kriterija, čime će se omogućiti podnošenje ponuda koje odražavaju raznolikost tehničkih rješenja na tržištu. Navedeno je da će se pri sastavljanju natječajnih zahtjeva prednost davati kriterijima uspješnosti i funkcionalnosti;

               (b)Izmjenom su uvedeni razumni rokovi za poziv na podnošenje ponuda i za upoznavanje s uvjetima natječaja.

               Te izmjene PPL-a stupile su na snagu 19. srpnja 2017. Zbog novih izmjena produljeni su i rokovi za podnošenje ponuda ispod pragova koje odredi Unija. Trenutačno su rokovi za svaku vrstu postupka, ispod i iznad pragova Unije, sljedeći:

                        Vrsta postupka

                        Predmet

                        Monetarni prag

                        Rokovi

                        Elektronički javni natječaj

                        Ugovori za robu i usluge

                        Od 5 000 GEL do 150 000 GEL

                        7 dana

                        150 000 GEL i više

                        10 dana

                        Ugovori o radovima

                        Od 5 000 GEL do 300 000 GEL

                        10 dana

                        300 000 GEL i više

                        20 dana

                        Iznad pragova EU-a

                        Ugovori za robu i usluge

                        135 000 EUR i više

                        30 dana

                        Ugovori o radovima

                        5 225 000 EUR i više

               Ad 2) S obzirom na drugi zahtjev za fazu I kako je utvrđen u Prilogu XVI.B Sporazumu, potrebno je odobrenje plana kako je utvrđeno u članku 145. Sporazuma. Člankom 145. stavkom 1. Sporazuma predviđa se da prije početka postupnog približavanja Gruzija Odboru za pridruživanje u sastavu za trgovinu podnese sveobuhvatan plan za provedbu poglavlja 8. glave IV. Sporazuma sa rasporedima i ključnim etapama. Taj dokument, koji u skladu sa Sporazumom mora biti usklađen sa fazama i rasporedima iz Priloga XVI.B, uključuje sve reforme u smislu približavanja pravnoj stečevini Unije i izgradnje institucionalnih kapaciteta.

               Gruzijska vlada odobrila je 31. ožujka 2016. Uredbu br. 536 o odobrenju plana „O planiranim promjenama u području javne nabave predviđenima u skladu s obvezama Gruzije i EU-a u okviru Detaljnog i sveobuhvatnog sporazuma o slobodnoj trgovini (DCFTA)”. Ta je uredba izmijenjena uredbama Vlade br. 154 od 22. siječnja 2018. i br. 974 od 12. lipnja 2020.

               Taj plan uključuje sve reforme u smislu približavanja pravnoj stečevini Unije i izgradnje institucionalnih kapaciteta te je u skladu s fazama i rasporedima utvrđenima u Prilogu XVI.B Sporazumu u skladu s člankom 145. Sporazuma.

               PRILOG II.

               Odluka br. .../2021 Vijeća za pridruživanje EU-a i Gruzije

               od xx.xx.2021.

               o odobravanju reciprociteta u pristupu tržištu za robu za tijela središnje državne uprave u skladu s Prilogom XVI.BSporazumu o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane

               VIJEĆE ZA PRIDRUŽIVANJE,

               uzimajući u obzir Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane, a posebno njegove članke 146., 406. i članak 419. stavak 5.,

               budući da:

               (1)Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Gruzije, s druge strane („Sporazum”) potpisan je 27. lipnja 2014., a stupio je na snagu 1. srpnja 2016.

               (2)U preambuli Sporazuma prepoznaje se predanost Gruzije postupnom približavanju njezina zakonodavstva u relevantnim sektorima zakonodavstvu Unije, u skladu sa Sporazumom, te njegovoj djelotvornoj provedbi, čime se doprinosi bližoj političkoj suradnji i gospodarskoj integraciji Gruzije s Unijom svim građanima Gruzije, uključujući zajednice podijeljene sukobom.

               (3)U skladu s člankom 147. Sporazuma, stranke su suglasne da se stvarno i recipročno otvaranje njihovih tržišta provede postupno i istodobno.

               (4)U skladu s člankom 146. Sporazuma, Gruzija bi trebala osigurati postupno približavanje svojeg zakonodavstva o javnoj nabavi pravnoj stečevini Unije u području javne nabave te provedbu tog približavanja pravnoj stečevini Unije u uzastopnim fazama utvrđenima u rasporedu u Prilogu XVI.B Sporazumu kako je izmijenjen Odlukom br. 2/2019 Odbora za pridruživanje EU-a i Gruzije u sastavu za trgovinu od 18. listopada 2019
                  2
               . U skladu s Odlukom [1/2021 još nije potvrđeno] Odbora za pridruživanje u sastavu za trgovinu od [datum], Odbor za pridruživanje u sastavu za trgovinu dao je pozitivnu ocjenu u pogledu gruzijskog dovršetka prve faze, kako je navedeno u Prilogu XVI.B Sporazumu

               (5)U skladu s člankom 419. stavkom 5. Sporazuma, Vijeće za pridruživanje, u skladu s ovlastima koje su mu dodijeljene člancima 406. i 408. Sporazuma, trebalo bi odlučiti o daljnjem otvaranju tržišta ako je to predviđeno u glavi IV. (Trgovina i pitanja povezana s trgovinom) Sporazuma,

               DONIJELA JE OVU ODLUKU:

               Članak 1.

               Ovime tijela središnje uprave Europske unije odobravaju reciprocitet u pristupu tržištu za javnu nabavu robe Gruziji te gruzijska tijela središnje državne uprave odobravaju reciprocitet u pristupu tržištu za javnu nabavu robe Europskoj uniji na državnim područjima kako je navedeno u članku 429. Sporazuma.

               Članak 2.

               Ova je odluka sastavljena na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i gruzijskom jeziku, pri čemu je svaki od tih tekstova jednako vjerodostojan.

               Članak 3.

               Ova Odluka stupa na snagu na dan donošenja.

               Sastavljeno u…

                        Za Vijeće za pridruživanje

                        Predsjednik

                        Tajnici

                     (1)

                        SL L 296, 15.11.2019., str. 33.

                     (2)

                        SL L 296, 15.11.2019., str. 33.